**РЕПУБЛИКА БЪЛГАРИЯ**

**МИНИСТЕРСТВО НА ЗЕМЕДЕЛИЕТО**

**ОБЛАСТНА ДИРЕКЦИЯ „ЗЕМЕДЕЛИЕ“ - КЮСТЕНДИЛ**

**2500 гр. Кюстендил, ул. „Демокрация“ № 44, тел. 078 / 55 02 71, E-mail:** **odzg\_kyustendil@mzh.government.bg**

**ЗАПОВЕД**

**№ РД-04-65 / 06.06.2022 г.**

На основание чл. 3, ал. 4 и чл. 27, във връзка с чл. 3, ал. 3, т. 1 и т. 3 и чл. 4 от Устройствен правилник на областните дирекции „Земеделие“, с оглед разпоредбите на чл. 5, ал. 4 и чл. 6, ал. 1, т. 2 от Закона за опазване на земеделските земи /ЗОЗЗ/ и Наредба № 8121з-968/10.12.2014 г. за правилата и нормите за пожарна безопасност при извършване на дейности в земеделските земи, и в изпълнение на писмо с изх. № 91-387/03.06.2022 г. на министъра на земеделието с цел недопускане възникването на пожари и нанасяне на щети на селскостопански инвентар, горски територии и земеделски земи

**НАРЕЖДАМ:**

1. **Обявявам настъпването на пожароопасен сезон за 2022 г. във всички земеделски територии в Област Кюстендил, считано от 06.06.2022 г. до 31.10.2022 г.**
2. За горепосочения сезон, с оглед разпоредбите на ЗОЗЗ и Наредба № 8121з- 968/10.12.2014 г. за правилата и нормите за пожарна безопасност при извършване на дейности в земеделските земи, се забранява изгарянето на стърнища и други растителни остатъци в земеделските земи, и използването на открити огнеизточници. Не се допуска паленето на открит огън, тютюнопушенето и паркирането на моторни превозни средства в площите с посеви и на разстояние, по-малко от 50 метра до тях, от настъпването на восъчна зрялост при житните култури до окончателното прибиране на реколтата и изораване на стърнищата. Физическите и юридическите лица, преминаващи покрай неожънати площи, са длъжни да спазват правилата и нормите за пожарна безопасност и с действията си да не предизвикват възникването на пожари. Не се разрешава извършването на ремонтни дейности по линейните обекти, преминаващи през и/или покрай житните площи, през периода от восъчна зрялост до прибирането на реколтата.
3. Кметовете на общините на територията на Област Кюстендил следва да създадат организация за обявяване със своя заповед настъпването на „Восъчна зрялост" на посевите от житни култури и определят мерки за осигуряване на пожарната безопасност, след постъпило писмено уведомление от ОД „Земеделие“ – Кюстендил.
4. Юридически и физически лица, осъществяващи дейности в земеделските земи, следва да организират изпълнението на изискванията на ЗОЗЗ и Наредба № 8121з- 968/10.12.2014 г. за правилата и нормите за пожарна безопасност при извършване на дейности в земеделските земи, да оказват съдействие на органите за пожарна безопасност на населението, да уведомят писмено съответната Районна служба „Пожарна безопасност и защита на населението“ преди започване на жътвата в площи над 100 дка, да парцелират и осигуряват пожарозащитни ивици в земеделските земи, засети с житни култури, да използват земеделска техника, която отговаря на изискванията за безопасна експлоатация.
5. Регионална дирекция „Пожарна безопасност и защита на населението“ – Кюстендил и инспекторите от ОД „Земеделие“ – Кюстендил, осъществяващи дейности, свързани със Закона за регистрация и контрол на земеделската и горската техника, извършват контрол по изпълнението на предвидените противопожарни мерки за недопускане възникването на пожари и нанасяне на щети на селскостопански инвентар и земеделска продукция на територията на Област Кюстендил.
6. Непосредственото организиране на борбата с пожари се извършва от органите по пожарна безопасност и защита на населението, със съдействието на общините, собствениците и ползвателите на селскостопански инвентар и земеделски земи, както и на лицата, извършващи дейности в тях.
7. Всяко лице забелязало пожар, е длъжно незабавно да предприеме действия за уведомяване на центровете за приемане на спешни повиквания към единния европейски номер 112.

Настоящата заповед да се изпрати на кметовете на общините на територията на Област Кюстендил, на Регионална дирекция „Пожарна безопасност и защита на населението“ – Кюстендил и на общинските служби по земеделие на територията на Област Кюстендил. Същата да се обяви на информационните табла в сградите на общинските служби по земеделие и ОД „Земеделие“ – Кюстендил и да се публикува на интернет страницата на Областна дирекция „Земеделие“ – Кюстендил.

**ДИРЕКТОР: /П/**

 **/Й. ДОМОЗЕТОВ/**